วินัยการลงทุนช่วงตลาดผันผวน
จิรวัฒน์ สุภรณ์ไพบูลย์ ผู้บริหารสายงานธุรกิจบริการไพรเวตแบงก์ ธนาคารกสิกรไทย
12 ต.ค. 2558

จิรวัฒน์ สุภรณ์ไพบูลย์ ผู้บริหารสายงานธุรกิจบริการไพรเวตแบงก์ ธนาคารกสิกรไทย
ในสัปดาห์ที่ผ่านมา สหรัฐประกาศตัวเลขการจ้างงานที่อ่อนแรงลงอย่างมีนัยสำคัญ ทำให้นักลงทุนส่วนใหญ่เริ่มกังวลถึงการอ่อนแรงของเศรษฐกิจสหรัฐโดยรวม ถ้าตัวเลขการจ้างงานยังคงต่ำติดต่อกันอีก
หากเศรษฐกิจสหรัฐฟื้นตัวช้าลงอย่างมาก ค่าเงินเหรียญสหรัฐไม่แข็งค่าขึ้นตามคาด จะส่งผลต่อเนื่องให้ค่าเงินยูโรไม่สามารถอ่อนตัวลงต่อเนื่องเมื่อเทียบกับเงินเหรียญสหรัฐ (อย่างที่ยุโรปต้องการ) การฟื้นตัวของเศรษฐกิจยุโรปก็จะพลอยถูกกระทบไปด้วย
การชะลอตัวของเศรษฐกิจสหรัฐ ซึ่งเป็นตลาดสินค้าใหญ่ของจีน ย่อมส่งผลกระทบต่อการฟื้นตัวของเศรษฐกิจจีน หากจีนซึ่งเป็นผู้บริโภครายใหญ่ของสินค้าโภคภัณฑ์ชะลอตัวต่อเนื่อง ย่อมส่งผลกระทบต่อราคาน้ำมัน และราคาสินค้าเกษตรต่างๆ และส่งผลกระทบต่อเศรษฐกิจของประเทศผู้ค้าน้ำมัน และประเทศกำลังพัฒนาทั้งหลายที่พึ่งพาการส่งออกสินค้าเกษตร
ข่าวดีในระยะสั้น คือ เริ่มมีการคาดการณ์ว่าสหรัฐจะยังคงไม่ขึ้นดอกเบี้ยในปีนี้ สร้างผลกระทบในทางบวกบ้างกับตลาดหุ้นทั่วโลก จากนี้ไปนักลงทุนคงต้องเอาใจช่วยให้ตัวเลขการจ้างงานสหรัฐปรับสูงขึ้น การปรับตัวลดลงของปริมาณการผลิตทำให้ราคาน้ำมันไม่ลงไปมากอีก และการกระตุ้นเศรษฐกิจจีนสามารถหยุดยั้งการชะลอตัวได้ แต่เชื่อได้ว่า ข่าวดีดังกล่าวอาจยังต้องผสมกับข่าวร้ายต่อไป ส่งผลให้ตลาดลงทุนผันผวนต่อเนื่องอีกพักใหญ่
ท่ามกลางความผันผวนของตลาดการลงทุน การทำ Market Timing หรือจับจังหวะเข้าออกเพื่อทำกำไร ทำได้ไม่ง่ายนัก สำหรับพอร์ตการลงทุนระยะยาว (3-5 ปีขึ้นไปที่หวังผลตอบแทน 6-10% ต่อปี) ยังคงต้องยึดวินัยเรื่องซื้อและถือยาวอย่างเคร่งคัด แต่อาจเลือกลดสัดส่วนของหุ้นหรือสินทรัพย์เสี่ยงลงบ้าง เพื่อลดความผันผวนของพอร์ต หากท่านเลือกที่จะขายล้างพอร์ต หรือเลือกถือเงินสดเพื่อรอกลับเข้าซื้อ พอร์ตอาจพลาดผลตอบแทนระยะยาวได้ เพียงท่านพลาดไม่มีสถานะการลงทุนใน 5 วันที่ตลาดขึ้นมากสุดในรอบ 10 ปี
จากสถิติการลงทุนในหุ้นไทยช่วง 10 ปีที่ผ่านมา หากนักลงทุนพลาดไม่มีสถานะใน 5 วันที่ดีที่สุด ผลตอบแทนของพอร์ตการลงทุนจะลดจาก 6.6% ต่อปี เป็น 2.8% ต่อปี